
Uputa o lijeku
Ranital® S 150 mg

filmom obložene tablete

ranitidinum

Pažljivo pročitajte ovu uputu, jer sadrži važne informacije.

Iako se lijek ne izdaje na liječnički recept, Ranital® S 150 mg morate pažljivo koristiti kako bi liječenje bilo što djelotvornije.

- Sačuvajte ovu uputu. Možda ćete je morati ponovno pročitati.

- Za dodatne informacije ili savjet, obratite se svom ljekarniku.

- Ako se simptomi pogoršavaju ili poboljšanje ne nastupi u roku od 3-4 dana, javite se liječniku.

- Ako se koja nuspojava pogorša ili primijetite nuspojavu koja nije navedena u ovoj uputi, molimo da se obratite svom liječniku ili ljekarniku.

Uputa o lijeku sadrži:

1. ŠTO JE RANITAL® S 150 mg I ZA ŠTO SE KORISTI

2. PRIJE NEGO POČNETE UZIMATI RANITAL® S 150 mg

3. KAKO UZIMATI RANITAL® S 150 mg

4. MOGUĆE NUSPOJAVE

5. KAKO ČUVATI RANITAL® S 150 mg I ROK UPORABE

6. DODATNE INFORMACIJE

1. ŠTO JE RANITAL® S 150 mg I ZA ŠTO SE KORISTI

U kutiji se nalazi 10 tableta u blister pakovanju. Jedna filmom obložena tableta sadrži 150 mg ranitidina u obliku ranitidinklorida.

Kako djeluje Ranital® S 150 mg

Želudac normalno izlučuje želučanu kiselinu koja sudjeluje u probavi hrane. Uslijed različitih uzroka može se pretjerano povećati količina izlučene kiseline, što osjećate u obliku žareće boli u predjelu želuca (dispepsija, hiperaciditet) te ako se kiseli želučani sadržaj vraća u jednjak, što osjećate kao žgaravicu (žareća bol u žličici, iza prsne kosti ili prema vratu).

Lijekovi koji su se do sad koristili za liječenje ovih tegoba (antacidi) samo su neutralizirali izlučenu kiselinu, no njihov je učinak bio kratkotrajan.

Ranital® S 150 mg djeluje potpuno drugačije: smanjuje prekomjerno izlučivanje želučane kiseline i time uklanja uzrok tegoba. Smanjuje bazalno dnevno i noćno izlučivanje želučane kiseline te izlučivanje koje potiče hrana i neke druge tvari. Lijek utječe na izlučivanje kiseline tijekom 12 sati što osigurava njegov dugotrajan terapeutski učinak.
Ranital® S 150 mg možete uzimati:

· ako imate žgaravicu (i ako se ista javlja tijekom noći)

· ukoliko imate tegobe uslijed prevelikog lučenja želučane kiseline (bol i nelagoda u želucu, podrigivanje, nadutost)

· za sprečavanje žgaravice i drugih neugodnih simptoma koje uzrokuje uzimanje hrane i pijenje pića.
2. PRIJE NEGO POČNETE UZIMATI RANITAL® S 150 mg

Nemojte uzimati Ranital® S 150 mg:

· ako ste alergični na ranitidin i druge sastojke lijeka

· ako uzimate i druge lijekove za smanjivanje lučenja želučane kiseline, osim ako Vam je liječnik tako propisao.

Upozorenje

Odmah se javite liječniku ukoliko:

· teško gutate

· povraćate krv ili imate crnu stolicu

· neočekivano mršavite

· ako ste slabokrvni.

Terapeutski odgovor na liječenje ranitidinom ne isključuje mogućnost težih organskih oboljenja probavnog sustava. Bolesnik se mora javiti liječniku ukoliko se tegobe ne ublaže nakon 7 dana uzimanja Ranital® S 150 mg i potpuno ne iščeznu unutar dva tjedna ili ako se ponove.

Posavjetujte se sa svojim liječnikom prije uporabe ukoliko:

· Vam je već ustanovljeno oštećenje želuca ili dvanaesnika
· imate žgaravicu dulje od 3 mjeseca

· imate težu bolest jetre ili bubrega

· ste trudni ili namjeravate zatrudnjeti

· trebate elektrostimulator srca ili su Vam rekli da imate nenormalno spor puls

· imate jako rijetku bolest porfiriju

· imate žgaravicu i teško dišete

· imate bol u prsima

· pored žgaravice imate i vrtoglavicu, omaglicu i znojite se
· ako ste srednjih godina ili stariji i ako su se tegobe radi kojih želite uzimati Ranital® S 150 pojavile prvi put ili su se promijenile

· imate neku drugu kroničnu bolest ili uzimate druge lijekove.

Sigurna uporaba ranitidina u djece još nije dovoljno istražena, stoga ne preporučamo primjenu Ranital® S 150 mg u djece.

Preporuka

Liječenje će biti uspješnije ako izbjegavate alkoholna pića i kavu, masnoće, čokoladu, orahe, začine i drugu hranu ili pića koja Vam uzrokuju tegobe, ako ćete ležati s podignutim uzglavljem i smanjiti tjelesnu težinu (ukoliko je potrebno). Savjetujemo Vam da ne ležite tri do četiri sata nakon jela. Preporučujemo Vam da prestanete pušiti i da ne nosite usku odjeću.

Uzimanje hrane i pića s Ranital® S 150 mg

Lijek možete uzimati uz hranu ili bez nje. Tijekom liječenja ranitidinom savjetujemo Vam da ne pijete alkohol. 
Trudnoća i dojenje

Prije nego uzmete bilo koji lijek, savjetujte se sa svojim liječnikom ili ljekarnikom.

Ukoliko ste trudni, dojite ili namjeravate zatrudnjeti, možete uzimati Ranital® S 150 mg samo iznimno i to samo u osobito nužnim slučajevima po odluci liječnika.

Utjecaj na sposobnost upravljanja vozilima i strojevima

Ranitidin ne utječe na smanjenje psihofizičkih sposobnosti. U pojedinim slučajevima mogu se javiti nuspojave, npr. pospanost, omaglica i vrtoglavica. U tom slučaju Vam ne preporučamo da upravljate strojevima ili vozite motorna vozila.

Uzimanje drugih lijekova

Obavijestite svog liječnika ili ljekarnika ukoliko uzimate ili ste nedavno uzimali bilo koji lijek, uključujući i one koje ste dobili bez recepta.

Važna informacija o nekim sastojcima lijeka

Filmom obložene tablete Ranital® S 150 mg sadrže malu količinu laktoze. Ukoliko imate poremećenu podnošljivost za neke šećere, posavjetujte se s liječnikom prije uzimanja Ranital® S 150 mg.

3. KAKO UZIMATI RANITAL® S 150 mg

Odrasli i mladi stariji od 16 godina mogu uzimati za:

· ublažavanje tegoba jednu tabletu Ranital® S 150 mg

· sprečavanje žgaravice i drugih neugodnih simptoma, koje uzrokuje uzimanje hrane ili pića jednu tabletu Ranital® S 150 mg pola sata do jedan sat prije jela ili pića.

U 24 sata smijete uzeti najviše 2 tablete Ranital® S 150 mg (tj. 300 mg ranitidina).

Mladi i djeca koja su mlađa od 16 godina neka ne uzimaju lijek u samostalnom liječenju.

Ukoliko se vaše tegobe ne ublaže nakon 7 dana uzimanja Ranital® S 150 mg i potpuno ne nestanu nakon dva tjedna ili se ponove, morate se javiti svom liječniku.

Ranital® S 150 mg možete uzimati bez dogovora s liječnikom najviše 14 dana.

Tablete progutajte cijele s tekućinom.

Ako uzmete više Ranital® S 150 mg nego što ste trebali
Odmah se posavjetujte sa svojim liječnikom ili farmaceutom. Malo je vjerojatno da bi uzimanje većeg broja tableta uzrokovalo trovanje. Prevelike doze mogu uzrokovati prolazne nuspojave, slične onima koje se jave tijekom uobičajene uporabe. U tom slučaju se koriste uobičajeni postupci za odstranjivanje još neapsorbiranog lijeka iz probavnog sustava. Ranitidin se iz tijela odstranjuje uz pomoć hemodijalize.

Ako ste zaboravili uzeti Ranital® S 150 mg

Uzmite tabletu odmah čim se sjetite te zatim nastavite uzimati kao i ranije. Ako se sjetite da ste propustili dozu nekoliko sati prije nove doze, uzmite samo novu, a propuštenu dozu izostavite. Nikad ne smijete uzimati dvostruku dozu lijeka kako biste nadoknadili propuštenu dozu.
4. MOGUĆE NUSPOJAVE

Kao i svi drugi lijekovi i Ranital® S 150 mg može izazvati nuspojave.

U pojedinačnim slučajevima mogu se javiti glavobolja, opće loše osjećanje, umor, pospanost, zatvor, slabost, vrtoglavica, nesanica, omaglica, kožni osip. Mogu se javiti i bol u trbuhu, proljev, povraćanje.

Rijetke su teže reakcije preosjetljivosti. U teško bolesnih starijih bolesnika se, iako rijetko, mogu javiti smetenost, uznemirenost, nemir, depresija ili halucinacije koje iščeznu po prestanku liječenja.

Jako rijetko se jave promjene broja krvnih stanica. Prolazno se mogu promijeniti i vrijednosti kreatinina i transaminaza u krvi. Iako rijetko, mogu se javiti blage i teške smetnje srčanog ritma.

Ako primijetite bilo koju nuspojavu potrebno je obavijestiti liječnika ili ljekarnika.
U slučaju reakcije preosjetljivosti (alergija) može Vam se dogoditi:

- oticanje ruku, nogu, gležnjeva, obraza, usnica, usta ili ždrijela što može dovesti do tegoba
   pri gutanju ili disanju

- osip, koprivnjača

- nesvjestica

- žuto obojenje očiju i kože – žutica.

Ako Vam se dogodi bilo koje od gore navedenog, odmah prestanite uzimati Ranital® S 150 mg i o tome neodgodivo obavijestite svog liječnika ili odmah nazovite najbližu bolnicu. To su teške nuspojave koje ukazuju na jako ozbiljnu alergijsku reakciju.

O svakoj nuspojavi obavijestite svojeg liječnika ili ljekarnika
5. KAKO ČUVATI RANITAL® S 150 mg I ROK UPORABE

Ranital® S 150 mg morate čuvati izvan dohvata i pogleda djece.

Lijek držite na temperaturi do 25°C.

Čuvajte lijek u originalnom pakovanju.

Ranital® S 150 mg se ne smije upotrijebiti nakon isteka roka valjanosti navedenog na pakovanju.
6. DODATNE INFORMACIJE
Što Ranital® S 150 mg sadrži:

Djelatna tvar je ranitidin u obliku ranitidinklorida.

Pomoćne tvari:

jezgra: celuloza, mikrokristalična, kalcijev hidrogenfosfat, dihidrat, škrob, kukuruzni, natrijev škroboglikolat, vrst A, magnezijev stearat, silicijev dioksid, koloidni, bezvodni

film ovojnica: željezov oksid, žuti (E 172), Opadry II White OY-L-28900: laktoza hidrat, hipromeloza, titanijev dioksid (E 171), makrogol 4000.
Kako Ranital® S 150 mg izgleda i sadržaj pakovanja

Ranital® S 150 mg je blijedo smeđe-žuta, okrugla, bikonveksna filmom obložena tableta.
Kutija s 10 filmom obloženih tableta u blisteru (OPA/Al/PVC//Al).
Ime i adresa nositelja odobrenja za stavljanje u promet gotovog lijeka

Lek Zagreb d.o.o., Maksimirska 120, 10 000 Zagreb, Hrvatska
Ime i adresa proizvođača

Salutas Pharma GmbH
Otto-von-Guericke Allee 1, 39179, Barleben, Njemačka

Lek Pharmaceuticals d.d.

Warszawa Site, Ul. Domaniewska 50C, -02-672 Varšava, Poljska

Lek Pharmaceuticals d.d.

Trimlini 2D, 9220 Lendava, Slovenija

Način izdavanja lijeka

Lijek se izdaje bez recepta u ljekarnama.
Datum revizije upute
Ožujak, 2010.

